
PARLAMENTUL  ROMÂNIEI

CAMERA DEPUTAŢILOR

COMISIA JURIDICĂ, 




         Bucureşti,  7 iunie 2011

DE  DISCIPLINĂ ŞI IMUNITĂŢI 


         Nr. Pl.x. 248/2011
    
  RAPORT

                 asupra

propunerii legislative pentru modificarea Ordonanţei de Urgenţă a Guvernului nr.2, din 12 iulie 2001, privind regimul juridic al contravenţiilor, cu modificările şi completările ulterioare

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Ordonanţei de Urgenţă a Guvernului nr.2, din 12 iulie 2001, privind regimul juridic al contravenţiilor, cu modificările şi completările ulterioare, trimisă cu adresa nr. Pl.x. 248 din 9 mai 2011, înregistrată cu nr. 31/403 din 11 mai 2011.
Potrivit prevederilor art. 75 alin.(1) din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor  este  Cameră decizională.

Senatul, în calitate de primă Cameră sesizată, a respins iniţiativa legislativă, în şedinţa din 4 mai 2011.

Consiliul Legislativ a avizat negativ iniţiativa legislativă, cu observaţii şi propuneri, conform avizului nr.1441 din 3 decembrie 2010.
Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, cu unanimitate de voturi, în şedinţa din 24 mai 2011, conform adresei cu nr.26/204 din 25 mai 2011.
Guvernul României nu susţine adoptarea propunerii legislative, conform adresei cu nr.45 din 10 ianuarie 2011.

Iniţiativa legislativă are ca obiect de reglementare completarea art. 31 din Ordonanţa Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare, în sensul instituirii condiţiei ca plângerea împotriva procesului-verbal de constatare a contravenţiei să fie însoţită de dovada plăţii sancţiunii aplicate de agentul constatator.

Prin proiectul de act normativ se impune contravenientului executarea sancţiunii amenzii contravenţionale, drept condiţie prealabilă pentru sesizarea instanţei cu plângere împotriva procesului-verbal de constatare a contravenţiei şi de aplicare a sancţiunii. Această condiţie trebuie analizată din perspectiva compatibilităţii ei cu dreptul privind accesul liber la justiţie, consacrat de art.21 din Constituţia României, republicată.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din 7 iunie 2011.

 
La dezbaterea propunerii legislative a participat, în calitate de iniţiator, domnul Mircea Toader - deputat.

Au fost prezenţi la lucrările Comisiei 20 deputaţi, din numărul total de 23 de membri ai Comisiei juridice, de disciplină şi imunităţi. 

Cu prilejul dezbaterilor, membrii Comisiei au considerând că obligarea contravenientului la plata amenzii contravenţionale înainte ca hotărârea judecătorească, pronunţată în cadrul unei proceduri conforme cu standardele art.6 din Convenţia Europeană pentru Apărarea Drepturilor Omului, să devină definitivă, este de natură să contravină dreptului la un proces echitabil prin încălcarea prezumţiei de nevinovăţie. Din perspectiva dreptului intern, şi Constituţia României, republicată, asimilează legea contravenţională celei penale, începând cu anul 2003, din perspectiva extinderii retroactivităţii efectelor mai favorabile ale legii şi în materia contravenţională. Art.23 alin.(11) din Constituţie reglementează expres prezumţia de nevinovăţie, o garanţie a libertăţii individuale, astfel că, în temeiul acestei prezumţii, cel împotriva căruia se aduce o acuzaţie este prezumat nevinovat până la pronunţarea unei hotărâri judecătoreşti definitive. În jurisprudenţa CEDO o “acuzaţie” poate fi adusă inclusiv prin legislaţia contravenţională.
În urma examinării iniţiativei legislative şi a opiniilor exprimate de către membrii Comisiei şi de către invitat, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor raportul de respingere a propunerii legislative pentru modificarea Ordonanţei de Urgenţă a Guvernului nr.2, din 12 iulie 2001, privind regimul juridic al contravenţiilor, cu modificările şi completările ulterioare.
În raport cu obiectul şi conţinutul reglementării, iniţiativa legislativă face parte din categoria legilor ordinare.
                            PREŞEDINTE,                                      
  SECRETAR,

                             Daniel BUDA                             
  Gabriel ANDRONACHE

Consilier parlamentar,

Rodica Penescu

